**隨其心淨，則佛土淨**

原夫理體虛寂，泯境智於無方。事用靡閡，辨能所於毫端。非本無以垂跡，而現三土九界。非跡無以顯本，乃示真淨寂光。如《璎珞》云：“起一切國土應，起一切眾生應。”《淨名》云：“雖觀諸佛國土永寂如空，而現種種清淨佛土。”如是，則一切有形身土，無非法身、寂光之所現也。故《法華》云：“而生三界，朽故火宅。為度眾生，生老病死。”又云：“今此三界，皆是我有。其中眾生，悉是吾子。”國是佛有，故名“佛國”；土因佛現，亦名“佛土”。

若乃別明佛土者，諸佛利物，差別無量，略為四相：一者，凡聖同居土。如《思益》云：“娑婆國土，名為染淨世界。”染即凡也，淨即聖也。此以染淨，名凡聖也。又，如娑婆國，同居穢也；如安養國，同居淨也。《淨名疏》云：“二處修因，善名雖同，淨土修善精微勝故，彼凡聖所得正依兩報，殊妙不同穢土也。”二者，方便有餘土。三乘聖者，證方便道之所居處。若修空假二觀方便，除見思惑，及以塵沙，未斷無明，捨分段身，而於界外，受法性身，變易生死，受報所居，名“有餘土”。《法華》云：“我滅度後，復有弟子，不聞是經，自於所得功德，生滅度想。我於餘國作佛，更有異名。是人雖生滅度之想，入於涅槃，而於彼土求佛智慧，得聞是經，唯以佛乘而得滅度。”以此立名“有餘國”也。又云：“若善男子、善女人，聞我說壽命長遠，深心信解，則為見佛常在耆闍崛山，共大菩薩、諸聲聞眾，圍繞說法。”即方便有餘相也。三者，實報無障礙土。純諸法身大士所居。觀一實諦，能破無明，而顯法性，得真實報。無明未盡，润無漏業，受法性身，而居淨域。觀實相理，發真無漏，所得之果，故名為“實”。所居依報，無礙自在，故名為“報”。“無障礙”者，如一世界，攝一切世界。一切世界，亦復如是。名“世界海”，名“無盡藏”。別地圓住，方得入此。《仁王》云：“三賢十聖住果報。”當知以果報為土也。《大論》云：“法性身佛，為法身菩薩說法，其國無聲聞、辟支佛之名。” 《法華》云：“又見此娑婆世界，其地琉璃，坦然平正。閻浮檀金，以界八道。寶樹行列，諸臺樓觀，皆悉寶成，其菩薩眾，咸處其中。”《華嚴》明“因陀羅網世界”。《攝大乘》明“華王世界”。如此皆是實報無障礙相也。四者，常寂光土。智所照理，名之為“土”。然大乘理，乃寂照性，非偏真性。故《涅槃》云：“第一義空，名為智慧。”《淨名》云：“無明實性即是明。”極智所居，名“常寂光”。法身所住，名“法性土”。法性真如，非身非土，而說身土，體同名異。故《普賢觀》云：“釋迦牟尼，名毘盧遮那，遍一切處。其佛住處，名常寂光。”能住所住，依正不二。《仁王》云：“唯佛一人居淨土。”《淨名》云：“隨其心淨，則佛土淨。”心淨之極，極至於佛。如此皆明常寂光也。

丙申歲立冬日後學沙彌慧航恭錄